Verkragting eers maand later aangemeld | Maroela Media
Verkragting eers maand later aangemeld
Die Orkney-polisiestasie ondersoek 'n saak van verkragting nadat 'n driejarige kind glo in die dorp verkrag is. Die ma het egter die voorval eers sowat 'n maand ná die tyd aangemeld.
Volgens sers. Kelebogile Moiloa, 'n woordvoerder van die Noordwes-polisie, het die 28-jarige ma eers Sondag die saak aangemeld. "Die ma beweer die kind is op 21 Februarie verkrag nadat sy haar dogtertjie in die sorg van haar bure in Umzomhle gelos het terwyl sy gaan werk het," het Moiloa gesê.
"Toe die ma terugkeer van haar werk af en die kind gaan haal het, het die kind glo gekla dat haar privaatdele jeuk. Sy sê voorts sy het verder onraad vermoed terwyl sy haar kind gebad het," het Moiloa gesê. Die ma het die kind glo daarna na 'n kliniek geneem, maar het geloop voordat verpleegsters haar kon behandel omdat die kliniek glo vol was.
"Na die saak aangemeld is, is die kind vir 'n mediese ondersoek geneem. Die polisie wag nog vir die uitslae," het Moiloa bygevoeg.
Niemand is nog in verband met die beweerde verkragting in hegtenis geneem nie. Die polisie gaan ook moontlik 'n saak van kinderverwaarlosing ondersoek.